Žitňanská, Lucia, poslankyňa NR SR (2014-04-02):
Začína ma baviť táto diskusia, tak začnem klásť ďalšie otázky. Napríklad otázky, ako dlho bude trvať to ručenie? Rok, dva, tri, štyri? Odkedy som možno už dávno nie spoločník a koľko spoločníkov sa medzičasom v tej spoločnosti s ručením obmedzeným môže vystriedať a ja som nemala vôbec žiadnu možnosť ovplyvniť tie ďalšie transakcie a či to získa v piatom kole slušný spoločník alebo neslušný spoločník. (Reakcia z pléna.) Ale to súvisí. Predstavte si, že ste spoločníkom spoločnosti s ručením obmedzeným a predáte obchodný podiel podľa vášho návrhu zákona za záväzky, ktoré vznikli v čase vášho pôsobenia v tej eseročke, ručíte, predali ste obchodný podiel, ten ďalší nadobúdateľ obchodného podielu znovu predá ten obchodný podiel a medzičasom tam môže byť piaty spoločník, ktorý sa ukáže možno ako gauner. Rozumiete? Vy nechávate toho pôvodného spoločníka ručiť za niečo, čo nemôže ovplyvniť. Lebo to je, akože to môže byť normálne fungujúca obchodná spoločnosť a vy v nej predáte ten svoj obchodný podiel a ten záväzok je splatný o rok a medzičasom je tam piaty spoločník, ktorý sa začne správať ako gauner, čiže v zásade nechávate ho ručiť za niečo, čo ani nemôže ovplyvniť, pretože kým som v tej spoločnosti s ručením obmedzeným, tak nejakým spôsobom zodpovedám ako keby, čo sa v tej spoločnosti deje. Keď z nej odídem, tak vy ma necháte zodpovednú aj za to, čo sa v nej udeje za pôsobnosti úplne, áno, za pôsobnosti úplne iných ľudí, áno, rozumiete, o čom hovorím? Ja len pridávam otázky, ja som už nejaké položila a teda, keď sa tomu vážne venujeme a je to otvorená diskusia, tak ja vám do tej diskusie pridávam ďalšie otázky, že koľko prevodov musí prejsť, aby ja som sa toho zbavila, keď už to nemôžem ovplyvniť, ten chod tej firmy do budúcnosti. Napríklad otázka, alebo koľko času musí uplynúť, aby som sa zbavila tej zodpovednosti a priznám sa, ani to, čo to je vlastne to ručenie do tých 5 000 eur samozrejme, kedy sa mi vyčerpá, aj to je pre mňa inak otázka, pretože ja samozrejme môžem splatiť dlh za spoločnosť s ručením obmedzeným, potom mám nejaký regresný nárok voči spoločnosti, tá mi to vráti, rotujem v tom, alebo raz zaplatím 5 000 eur, jeden veriteľ je sanovaný a ostatní si môžu utrieť labu, čiže v zásade mi to nerieši systém, ale možno mi to vyrieši toho prvého veriteľa, ktorý proste bude mať to šťastie, že bude prvý a bude ručiť. Čiže ja len kladiem ako do poradia otázky, som rada, že budú na zázname a keď sa o tom budeme možno ďalej rozprávať, tak to bude fajn. Možno pánovi kolegovi Mičovskému, to sú dva subjekty. A z toho musíme vychádzať, o tom to je. Tá spoločnosť s ručením obmedzeným je právnická osoba. Samostatný právnický subjekt, ktorý má svoju vlastnú právnu zodpovednosť. Ručenie to je ten tretí, ktorý pre prípad nespôsobilosti splácať záväzky nastupuje. Zabezpečuje vlastne ten záväzok a ja ho nemôžem brať v a priori ako vinného. Rozumiete? Vy hovoríte vinný a ja stále sa vraciam k tomu, že vinný je ten, ktorý poruší zákon, ale nie ten, ktorý zákon neporuší. Preto vnímam to ako veľké riziko a možno ešte jednu poznámku. Upozorňujem na, dávam do pozornosti aj, okrem iného, smernicu o jedno osobových spoločnostiach s ručením obmedzeným, kde tiež z tej intencie vyplýva ten záujem podporovať malé a stredné podnikanie aj tým, že sa umožňuje obmedziť riziko alebo zodpovednosť za podnikanie na majetok vložený do podnikania a v tej smernici sa aj výslovne hovorí, že štáty majú na výber v zásade. Môžu to urobiť dvojakým spôsobom, môžu to urobiť takým spôsobom, že umožnia fyzickým osobám, podnikateľom ako keby oddeliť majetok určený na podnikanie a svoj osobný súkromný majetok, kde tá zodpovednosť vyplývajúca z podnikania postihuje len majetok, ktorý je určený na podnikanie. Systémy, ktoré toto nepoznajú a Slovensko to nepozná, tak pre tie je napríklad určený práve ten model jednoosobovej spoločnosti s ručením obmedzeným, ktorá umožňuje práve to, že to riziko, s ktorým idete do podnikania, obmedzíte na majetok, ktorý vložíte do tej spoločnosti s ručením obmedzeným. A samozrejme každý, kto obchoduje s jednoosobovou spoločnosťou s ručením obmedzeným, ktorá má jedno euro základného imania a zatiaľ nemá žiadnu účtovnú závierku a nič iné sa o nej neviete dočítať, tak asi s ňou obchodujete inak, ako s tou, ktorá možno má iné základné imanie, ktorá zverejňuje o seba čísla a viete sa pozrieť na jej finančné zdravie. Čiže je to trošku aj o tej druhej strane v rámci tých obchodných vzťahov, s kým obchodujem a s kým neobchodujem. Ale to je trošku aj na tú tému, kde ja som sa potom už nezapojila do debaty, ale ja som s vami súhlasila s touto tézou, že musíme vychovávať aj trošku tých spotrebiteľov, že musia byť za seba zodpovední, že? Dobre. Ďakujem pekne.